2021 — 2023-yillarda Buxoro viloyatining Peshku tumanini kompleks ijtimoiy-iqtisodiy rivojlantirish va kambag‘allikni qisqartirish chora-tadbirlari to‘g‘risida

Buxoro viloyatining Peshku tumanini kompleks ijtimoiy-iqtisodiy rivojlantirish, muhandislik-kommunikatsiya infratuzilmasini hamda ijtimoiy soha obyektlarini yangidan qurish, rekonstruksiya qilish va ta’mirlash orqali tuman aholisiga qulay shart-sharoitlar yaratish hamda kambag‘allikni qisqartirish maqsadida Vazirlar Mahkamasi qaror qiladi:
 1. Quyidagilarni nazarda tutuvchi 2021 — 2023-yillarda Buxoro viloyatining Peshku tumanini kompleks ijtimoiy-iqtisodiy rivojlantirish va kambag‘allikni qisqartirish bo‘yicha chora-tadbirlar dasturi (keyingi o‘rinlarda — Dastur):
 2021 — 2023-yillarda Buxoro viloyatining Peshku tumanini kompleks ijtimoiy-iqtisodiy rivojlantirish va kambag‘allikni qisqartirish chora-tadbirlari dasturini moliyalashtirish manbalari 1-ilovaga muvofiq;
 2021 — 2023-yillarda Buxoro viloyatining Peshku tumanida sanoat, xizmat ko‘rsatish va qishloq xo‘jaligi mahsulotlarini qayta ishlash sohalarini rivojlantirish bo‘yicha investitsiya loyihalarining manzilli ro‘yxati 2-ilovaga muvofiq;
 2021 — 2023-yillarda Buxoro viloyatining Peshku tumanida yo‘l-transport, muhandislik-kommunikatsiya tizimlarini jadal rivojlantirish va aholi turmush sharoitini yaxshilash chora-tadbirlari 3-ilovaga muvofiq;
 2021 — 2023-yillarda Buxoro viloyatining Peshku tumanida ijtimoiy soha obyektlarini qurish, rekonstruksiya qilish va mukammal ta’mirlash hamda ularning moddiy-texnik bazasini mustahkamlash chora-tadbirlari 4-ilovaga muvofiq;
 Buxoro viloyatining Peshku tumanidagi “Turkiston” va “Obidxo‘ja” MFYlar hududini uzumchilikka ixtisoslashtirish bo‘yicha 500 ta xonadonda uzumchilikni tashkil etish loyihalarining yig‘ma jadvali 5-ilovaga muvofiq;
 Buxoro viloyatining Peshku tumanidagi “Ibn Sino” MFY hududida turizmni rivojlantirish bo‘yicha “Afshona” turizm qishlog‘ini tashkil etish bo‘yicha “yo‘l xaritasi” 6-ilovaga muvofiq;
 2021 — 2023-yillarda Buxoro viloyatining Peshku tumanida kambag‘allikni qisqartirish yuzasidan amalga oshiriladigan chora-tadbirlar 7-ilovaga muvofiq tasdiqlansin.
 2. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi Moliya vazirligi, Investitsiyalar va tashqi savdo vazirligi hamda Buxoro viloyati hokimligi bilan birgalikda:
 davlat boshqaruvi organlari, xo‘jalik birlashmalari hamda mahalliy ijro etuvchi hokimiyat organlari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 barcha parametrlar bo‘yicha monitoring olib borilishini tashkil etsin va har oyda tizimli ravishda muammoli masalalarni ko‘rib chiqib, ularni hal etish yuzasidan tezkor amaliy choralar ko‘rsin;
 zarurat bo‘lganda, belgilangan tartibda O‘zbekiston Respublikasi Vazirlar Mahkamasi bilan kelishgan holda, loyiha hujjatlari mavjud bo‘lgan taqdirda, loyiha qiymati va ish o‘rinlari sonini saqlab qolish sharti bilan Dasturga tegishli o‘zgartirish va qo‘shimchalar kiritib borsin.
 3. O‘zbekiston Respublikasi Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Buxoro viloyati va Peshku tumani hokimliklari tegishli davlat boshqaruvi organlari, xo‘jalik birlashmalari va loyiha tashabbuskorlari bilan birgalikda Dasturga kiritilgan loyihalarni amalga oshirishning barcha bosqichlari, shu jumladan loyihalarni foydalanishga topshirishning aniq muddatlari ko‘rsatilgan tarmoq jadvallari bir oy muddatda ishlab chiqilishi va tasdiqlanishini ta’minlasin.
 4. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Buxoro viloyati hokimligi manfaatdor vazirliklar va idoralar bilan birgalikda Dasturda nazarda tutilgan markazlashtirilgan mablag‘lar hisobidan moliyalashtiriladigan investitsiya loyihalari ko‘rsatkichlarini har yili aniqlashtirib va yangilab borgan holda, 2021 — 2023-yillar uchun O‘zbekiston Respublikasining ijtimoiy va ishlab chiqarish infratuzilmasini rivojlantirish dasturini shakllantirishda inobatga olsin.
 5. O‘zbekiston Respublikasi Energetika vazirligi, Uy-joy kommunal xizmat ko‘rsatish vazirligi va “O‘zsuvta’minot” AJ Buxoro viloyati hokimligi bilan birgalikda aholini elektr energiyasi, tabiiy va suyultirilgan gaz, ichimlik suvi va kanalizatsiya tizimi bilan ta’minlash bo‘yicha muhandislik-kommunikatsiya infratuzilmasini rivojlantirish, shuningdek, Dastur doirasida amalga oshiriladigan investitsiya loyihalari asosida ishlab chiqarish korxonalarining muhandislik-kommunikatsiya tarmoqlariga o‘z vaqtida ulanishini hamda ularga mavjud resurs va texnik imkoniyatlardan kelib chiqib, talab etiladigan tabiiy gaz va elektr energiyasi yetkazib berilishini ta’minlash choralarini ko‘rsin.
 6. Buxoro viloyati hokimligi O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Qurilish vazirligi, Investitsiyalar va tashqi savdo vazirligi, Energetika vazirligi, “O‘ztransgaz” AJ, “Hududiy elektr tarmoqlari” AJ, “O‘zsanoatqurilishmateriallari” uyushmasi bilan birgalikda ikki oy muddatda tumanning “Jongeldi” massivida joylashgan qurilish materiallari klasteriga qurilish sanoati yo‘nalishidagi konlarni davlat tomonidan zarur kafolatli infratuzilma bilan ta’minlash uchun Gazli magistral gaz quvurlari boshqarmasi orqali gaz tarmog‘ini tortish yuzasidan 2021 — 2023-yillarda Buxoro viloyatini ijtimoiy va ishlab chiqarish infratuzilmasini rivojlantirish chora-tadbirlari dasturi bo‘yicha takliflarni Vazirlar Mahkamasiga taqdim etsin.
 7. O‘zbekiston Respublikasi Xalq ta’limi vazirligi Buxoro viloyati hokimligi bilan birgalikda Peshku tumanida yoshlarning oliy ta’lim bilan qamrovini yanada oshirish maqsadida Abu Ali Ibn Sino nomidagi informatika, matematika, ingliz tili va kimyo-biologiya fanlariga ixtisoslashgan “Yoshlar akademiyasi” loyihasini amalga oshirish bo‘yicha bir oy muddatda Vazirlar Mahkamasiga taklif kiritsin.
 8. Buxoro viloyati hokimligi har chorak yakuniga ko‘ra Dasturdagi tadbirlarning o‘z vaqtida va sifatli bajarilishi bo‘yicha loyiha tashabbuskorlari faoliyatining natijadorligini viloyat va tuman faollari yig‘ilishlarida muhokama qilib, amalga oshirilgan ishlar to‘g‘risida Vazirlar Mahkamasiga axborot kiritib borsin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov, O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda Buxoro viloyati hokimi B.K. Zaripov zimmasiga yuklansin.